LT Europos Sąjungos oficialusis leidinys C 183/13

Pranešimas apie antidempingo priemonių, taikomų Jungtinių Amerikos Valstijų kilmės etanolaminų importui, galiojimo pabaigos peržiūros iniciavimą

(2005/C 183/05)

Paskelbus pranešimą apie artėjančią antidempingo priemonių (1), taikomų Jungtinių Amerikos Valstijų (toliau — tiriamoji šalis) kilmės etanolaminų importui, galiojimo pabaigą, Komisija gavo prašymą atlikti peržiūrą remiantis Tarybos reglamento (EB) Nr. 384/96 (2) dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas), su paskutiniais pakeitimais, padarytais Tarybos reglamentu (EB) Nr. 461/2004 (3), 11 straipsnio 2 dalimi.

1. Prašymas atlikti peržiūrą

Prašymą 2005 m. balandžio 25 d. pateikė CEFIC (toliau — pareiškėjas) gamintojų, kurių pagaminama produkcija sudaro didžiąją dalį (šiuo atveju daugiau kaip 75 %) visos Bendrijoje pagaminamos etanolaminų produkcijos, vardu.

2. Prekė

Nagrinėjama prekė yra Jungtinių Amerikos Valstijų kilmės etanolaminai (toliau — svarstoma prekė), šiuo metu klasifikuojama pagal KN kodus ex 2922 11 00 (Taric: 2922110010), ex 2922 12 00 (Taric: 2922120010) ir 2922 13 10. Šie KN kodai pateikiami tik informaciniais tikslais.

3. Galiojančios priemonės

Šiuo metu galiojančios priemonės yra Tarybos reglamentu (EB) Nr. 229/94 (4), su paskutiniais pakeitimais, padarytais Tarybos reglamentu (EB) Nr. 153/2003 (5), įvesti galutiniai antidempingo muitai.

4. Peržiūros pagrindas

Prašymas grindžiamas tuo, kad, pasibaigus priemonių galiojimui, dempingas tęstųsi arba pasikartotų, ir Bendrijos pramonei būtų daroma žala.

Įtarimas, kad Jungtinės Amerikos Valstijos ir toliau vykdo dempingą, grindžiamas normaliosios vertės, kuri nustatoma remiantis kainomis šalies vidaus rinkoje, palyginimu su svarstomos prekės eksporto į Bendriją kainomis.

Atsižvelgiant į tai, apskaičiuotas dempingo skirtumas yra didelis.

Kalbant apie dempingo pasikartojimą, taip pat teigiama, kad į trečiąsias šalis, t.y. Norvegiją ir Turkiją, eksportuojama dempingo kainomis.

Be to, pareiškėjas teigia, kad yra tikimybė, jog žalą darantis dempingas tęsis. Šiuo atžvilgiu pareiškėjas pateikia įrodymų, kad, jeigu būtų leista nustoti taikyti priemones, dabartinis svarstomos prekės importo lygis greičiausiai padidėtų dėl naujų investicijų į gamybos pajėgumus svarstomoje šalyje ir visame pasaulyje.

Be to, tvirtinama, kad svarstomos prekės importo srautai greičiausiai padidėtų dėl tradicinių rinkų, išskyrus ES (t. y. Meksikos, Brazilijos ir Azijos), perpildymo. Dėl šių aplinkybių eksportas gali būti nukreiptas iš kitų trečiųjų šalių į Bendriją.

Pareiškėjas taip pat teigia, kad, iš esmės, žalingą poveikį panaikina galiojančios priemonės, o dėl bet kokio didelio importo dempingo kainomis kiekio iš svarstomos šalies Bendrijos pramonė vėl patirs žalą, jeigu būtų leista nebetaikyti priemonių.

5. Procedūra

Po konsultacijų su patariamuoju komitetu nustačiusi, kad pakanka įrodymų, pateisinančių priemonių galiojimo pabaigos peržiūros inicijavimą, Komisija pradeda peržiūrą pagal pagrindinio reglamento 11 straipsnio 2 dalį.

5.1. Dempingo ir žalos tikimybės nustatymo procedūra

Tyrimu bus nustatyta, ar yra tikimybė, kad pasibaigus priemonių galiojimui, dempingas ir žala tęsis arba vėl pasikartos, ar tokios tikimybės nėra.

a) Klausimynai

Siekdama gauti informacijos, kuri, jos manymu, reikalinga tyrimui, Komisija išsiųs klausimynus Bendrijos pramonės įmonėms ir visoms Bendrijos gamintojų asociacijoms, Jungtinių Amerikos Valstijų eksportuotojams ir (arba) gamintojams, visoms eksportuotojų ir (arba) gamintojų asociacijoms, importuotojams, visoms prašyme arba tyrime, po kurio buvo nustatytos dabartinio nagrinėjimo metu tirtinos priemonės, įvardytoms bendradarbiavusioms importuotojų asociacijoms bei atitinkamos eksportuojančios šalies valdžios institucijoms.

Bet kokiu atveju, visos suinteresuotosios šalys turėtų nedelsdamos faksu kreiptis į Komisiją, kad sužinotų, ar jos yra paminėtos prašyme, ir, prireikus, prašyti klausimyno per šio pranešimo 6 dalies a punkte nustatytą terminą, kadangi šio pranešimo 6 dalies b punkte nustatytas terminas taikomas visoms suinteresuotosioms šalims.

b) Informacijos rinkimas ir klausymai

Visos suinteresuotos šalys yra raginamos pareikšti savo nuomonę, pateikti kitą, nei atsakymai į klausimyną, informaciją ir patvirtinamuosius įrodymus. Šią informaciją ir patvirtinamuosius įrodymus Komisija privalo gauti per 6 dalies b punkte nustatytą terminą.

Be to, Komisija gali išklausyti suinteresuotąsias šalis, jeigu jos pateikia prašymą, kuriame nurodo konkrečias priežastis, dėl kurių reikėtų jas išklausyti. Šis prašymas privalo būti pateiktas per 6 dalies c punkte nustatytą terminą.

5.2. Bendrijos interesų vertinimo procedūra

Vadovaujantis pagrindinio reglamento 21 straipsniu ir tuo atveju, jeigu pasitvirtintų dempingo ir žalos tąsos ar pasikartojimo tikimybė, bus nustatyta, ar antidempingo priemonių tolesnis taikymas arba jų panaikinimas neprieštarautų Bendrijos interesams. Dėl šios priežasties, jeigu Bendrijos pramonė, importuotojai, juos atstovaujančios asociacijos, atstovaujantys vartotojai ir atstovaujančios vartotojų organizacijos įrodo, kad yra objektyvus ryšys tarp jų veiklos ir svarstomos prekės, per 6 dalies b punkte nustatytą terminą gali pranešti apie save ir pateikti informaciją Komisijai. Šalys, veikusios pagal pirmesniame sakinyje nustatytą tvarką ir nurodydamos konkrečias tokio prašymo priežastis, gali prašyti būti išklausytos per 6 dalies c punkte nustatytą terminą. Reikėtų pažymėti, kad į informaciją, pateiktą pagal 21 straipsnio nuostatas, bus atsižvelgta tik tuo atveju, jeigu pateikimo metu ji bus pagrįsta faktiniais įrodymais.

6. Terminai

a) Klausimyno ar kitų prašymo formų prašančioms šalims

Visos suinteresuotosios šalys, kurios nebendradarbiavo vykdant tyrimą, po kurio įvestos šioje peržiūroje svarstomos priemonės, turėtų kreiptis prašydamos klausimyno kiek įmanoma greičiau, bet ne vėliau kaip per 15 dienų nuo šio pranešimo paskelbimo Europos Sąjungos oficialiajame leidinyje.

b) Terminas šalims pranešti apie save, pateikti atsakymus į klausimyną ir kitą informaciją

Visos suinteresuotosios šalys, jeigu tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyną arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip. Atkreiptinas dėmesys į tai, kad daugumos pagrindiniame reglamente nustatytų procedūrinių teisių įgyvendinimas priklauso nuo to, ar šalis pranešė apie save per minėtą laikotarpį.

c) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

7. Raštu pateikta medžiaga, atsakymai į klausimyną ir susirašinėjimas

Visa suinteresuotųjų šalių medžiaga ir prašymai privalo būti pateikiami raštu (ne elektronine forma, nebent prašoma kitaip), nurodant suinteresuotosios šalies pavadinimą, adresą, e. pašto adresą, telefono, fakso ir (arba) telekso numerius. Ant visos raštu pateiktos medžiagos, įskaitant informaciją, kurios prašoma šiame pranešime, atsakymų į klausimyną ir slaptos suinteresuotųjų šalių korespondencijos nurodoma „riboto naudojimo“ (6), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Bruxelles Faksas (32 2) 295 65 05

8. Nebendradarbiavimas

Tais atvejais, kai suinteresuotoji šalis atsisako leisti naudotis reikalinga informacija arba jos nepateikia per nustatytą terminą, arba akivaizdžiai trukdo tyrimui, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į tokią informaciją neatsižvelgiama, o remiamasi turimais faktais. Jeigu suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jeigu ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL C 276, 2004 11 11, p. 2.

(2) OL L 56, 1996 3 6, p. 1.

(3) OL L 77, 2004 3 13, p. 12.

(4) OL L 28, 1994 2 2, p. 40.

(5) OL L 25, 2003 1 31, p. 23.

(6) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir 1994 m. PPO Susitarimo dėl GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.